Gospelsanger, vrou in hof vir beweerde bedrog(Argieffoto) ŉ Egpaar het Dinsdag in die Palm Ridge-handelshof in Johannesburg verskyn nadat hulle glo die Nasionale Loteryraad uit R1,5 miljoen bedrieg het. Die verdagtes, dr. Tumisang Victor Makweya (39) – beter bekend as Dr. Tumi – en sy vrou, Kgaogelo Sara Makweya (36), is intussen op borgtog van R3 000 elk vrygelaat. Dr. Tumi is ŉ bekende gospelsanger en mediese dokter. Volgens kapt. Ndivhuwo Mulamu, polisiewoordvoerder, het die egpaar met Christopher Tshivule (46) en Thomas Ndadza (48) saamgespan. Dié twee is vroeër reeds op borgtog van R5 000 elk vrygelaat. Die groep het in 2018 glo vervalste aansoekdokumente by die loteryraad ingedien vir die finansiering van ŉ nie-winsgewende organisasie se projekte. Die Makweyas was glo komiteelede van die organisasie. Die raad het die geld, altesame R1,5 miljoen, gevolglik in ŉ private bankrekening inbetaal. Die egpaar het glo R760 000 van dié geld gebuit. Die twee het hul vroeër die week by ŉ polisiestasie in Johannesburg oorgegee en is aangekla van bedrog. Die saak is tot 7 Mei uitgestel.